SAKSOFON 12345

7. razred

Bijeda bogatstva

Jedno jutro probudila sam se mrzovoljna, a nezadovoljstvo je naraslo još više kada sam otvorila hladnjak i shvatila da mi se ne sviđa njegov sadržaj i trenutna ponuda za prvi obrok u danu. Požalila sam se mami i rekla: „U ovoj kući nikad nema nešto pošteno za jelo!“ Ljutito sam zalupila vratima hladnjaka i otišla nazad u svoju sobu.

Mama je došla za mnom, poljubila me i rekla kako je nedavno pročitala jedan članak koji govori o tome tko pripada u 3% najsretnijih ljudi na svijetu. Naravno da sam odmah okrenula očima jer mi se nikako nije dalo rano ujutro slušati mamino „predavanje“. Nastavila je govoriti, iako je vidjela moju ranojutarnju reakciju primjerenu djetetu moje dobi. Rekla je da 3% najsretnijih ljudi na svijetu čine oni koji imaju krov nad glavom, pitku vodu, zdravlje, nešto za jelo, žive roditelje i novac za osnovne životne potrebe. Ostatak svijeta može samo sanjati o stvarima koje mi uzimamo zdravo za gotovo.

Dok je mama govorila o sretnim ljudima, siromaštvu u svijetu i gladnoj djeci, ja sam razmišljala samo o tome što ću doručkovati, hoće li to biti žitarice s mlijekom ili kruh s paštetom. Nije mi se sviđala nijedna mogućnost koja mi je bila na raspolaganju. Nakon dugog promišljanja i durenja na mamu odlučila sam kupiti pecivo s čokoladom na putu do škole. Vidjela sam da je mama žalosna zbog moga ponašanja, ali me to nije spriječilo da tražim džeparac za taj dan. Šutke je uzela novčanik iz torbe i pružila mi novčanicu od dvadeset kuna. Na putu do škole pogled mi se slučajno zaustavio na nedavno kupljenim tenisicama koje mi više uopće nisu bile „in“, djelovale su nekako otrcano i staromodno. Pomislih kako bih mogla „obraditi“ tatu da me sljedeći vikend odvede nekamo u šoping jer i tako nemam što obući.

Dani su prolazili brzo, a u mojoj glavi sve više su se rojile pubertetske mušice koje su zarobile misli nebitnim i smiješnim stvarima. Slike gladne i promrzle djece, djece bez roditelja i odgovarajuće skrbi, ljudi koji kopaju po kontejnerima tražeći koricu odbačena kruha, sve je to bilo negdje daleko, to su bile samo televizijske vijesti koje se događaju nekome drugom, ne meni ni mojim bližnjima. Iskreno, nije me bilo briga sve dok jednoga dana vraćajući se iz škole nisam svjedočila nemilom događaju. Vidjela sam djevojčicu kako uplakana trči iz trošne kuće, na sebi je imala prljavu i poderanu odjeću, djelovala je gladno i zapušteno. Za njom se čula strašna vika i psovke odraslog muškarca. Uplašila sam se…srce mi je kucalo kao ludo. Požurila sam kući i neugodni događaj prepričala ukućanima. Brat je odmah znao o kome se radi. Bila je to djevojčica koja ide u njegov razred, nedavno joj je umrla majka, a otac se ubrzo ponovno oženio. U školi je uvijek bila tužna i povučena, djeca su ju izbjegavala jer je siromašna i često neuredna. Znali su biti i okrutni prema njoj zbog njezina izgleda i odjeće.

Zamislila sam se i u jednom trenutku kao da me neka nevidljiva ruka probudila iz nekog mog začaranog sna… postala sam svjesna svih onih tužnih slika koje sam svakodnevno vidjela krajičkom oka gledajući vijesti koje me se nisu ticale i događaja koji su bili daleko od mene. Sjetila sam se i razgovora s mamom koji je nju toliko rastužio i shvatila što mi je željela reći onom pričom o sretnim ljudima.

Ja imam sve… topao, siguran i uredan dom, čistu odjeću i obuću primjerenu godišnjem dobu, roditelje koji me vole i potpora su mi u svemu što radim. Jesam li neskromna kada u hladnjaku punom hrane ne pronađem nešto što bi mi se svidjelo, jesam li neskromna kada želim novi mobitel, iako onaj stari još može poslužiti, jesam li bahata i bezobrazna kada ne cijenim trud koji roditelji ulažu u mene i brata kako bismo bili uspješni i sretni ljudi? Jesam, neskromna sam i onaj slučajni razgovor s mamom natjerao me na razmišljanje o tome koliko su neskromni ljudi bijedni u svome bogatstvu.

Zagrlila sam roditelje i zahvalila na prekrasnom životu kojim živim. Obećala sam sama sebi i njima da ću biti skromna i zahvalna što pripadam malom postotku sretnih ljudi na svijetu.

a) zaporka i razred koji učenik pohađa: SAKSFON 12345, 7. razred

b) ime i prezime učenika – autora rada: Lana Kovačević

c) naslov rada: Bijeda bogatsva

d) razred: 7.

e) naziv škole: Osnovna škola Eugena Kumičića (Slatina)

f) ime i prezime voditelja/mentora: Elvira Vujčić

g) potpis voditelja/mentora \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

h) potpunu adresu škole (ulica, broj, poštanski broj i mjesto) i telefon:

Ulica Dobriše Cesarića 24

33520 Slatina

tel.: 033/551-213

j) potpis ravnateljice škole \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_